Geen borgtog ná toeris se moordJörg Schnarr (Foto: Twitter) Die vermeende moordenaar van die Duitse toeris Jörg Schnarr is Maandag borgtog in die Kabokweni-landdroshof in Mpumalanga geweier. Die staat het borgtog teengestaan. Die 35-jarige Napoleon Joseph Nyalunga word aangekla van die moord op Schnarr wat ’n maand gelede op vakansie naby die Numbi-hek van die Krugerwildtuin doodgeskiet is. Monica Nyuswa, woordvoerder van die Nasionale Vervolgingsgesag (NVG), sê Nyalunga kon nie in sy borgtogaansoek daarin slaag om te bewys dat daar buitengewone omstandighede is wat sy vrylating toelaat nie. Die NVG het die borgtogaansoek betwis weens die erns van die misdryf. Numbi-hek (Foto: TripAdviser.com) Schnarr was op 3 Oktober vanjaar as deel van ŉ toergroep van die Drakensberge na die Mdluli Safari Lodge in die Krugerwildtuin op pad, toe gewapende aanvallers hulle in ŉ lokval naby die Numbi-hek voorgekeer het. Hy het die motor bestuur en is deur sy motorruit geskiet. Die voorval het groot opslae gemaak en die hoofopskrifte in verskeie Duitse nuusblaaie gehaal. Bheki Cele, minister van polisie, het later self die gebied besoek en was ook op die toneel waar die skietery plaasgevind het. Nyalunga is tans die enigste om verantwoording vir die moord op Schnarr te doen. Sy saak is vroeër vandag tot Januarie volgende jaar vir verdere ondersoek uitgestel.